Folketing
2004-02-04

Netop det sidste spørgsmål bragte spørgsmålet fra fru Rosenkrantz-Theil frem i min erindring, nemlig spørgsmålet om flere ressourcer. Jeg gør opmærksom på, at det, vi lægger op til nu, jo er et helt, helt andet system, hvor vi sikrer, at ikke bare Told og Skats medarbejdere, men også kommunernes medarbejdere i langt større omfang er med i den samlede opgaveløsning med 10 nye centre placeret rundtomkring i hele Danmark. Aldrig nogen sinde har der været mulighed for at gøre så stor en indsats på det område. Jeg vil godt sige, at jeg føler mig ganske tryg ved, at vi her har indgået en aftale med Kommunernes Landsforening, som har været positiv i bestræbelserne på at nå det fælles mål, som jeg i virkeligheden tror vi alle sammen har, nemlig at sikre en tilstrækkelig effektiv ligning af de her selskaber, og som kan forhindre, at misbruget på det her område florerer.